  Виталий Пронин Пырод огаз, йылпумъялод мукетсэ? Туэ шаерамы школаосты йылпумъяз 6 сюрс 341 пинал. Тросэз соос пӧлысь мылкыд каро вылӥ тодон-валан басьтыны. Но одӥг вузэ пырыса, уз йылпумъялэ меда соос мукетсэ? 2020-тӥ арозь Россиын кылдытыны чакламын 25 пала опорной вузъёс. Шаерысьтымы университетъёс конкурс пыр ӧз ортче на. Туннэ, 29-тӥ июле, тодмо луиз, кин кыџе вузэ пыриз.Абитуриентъёсты гочатонШколаез быдтэмъёслэн валтӥсь ужпумзы: дышетскыны пыроно бюджет интые. Уго дунъёс куртчылӥсько. Гуманитарной ӧрын (филология, кунгожсьӧр кылъёс, история но мукет) дышетскон араз ог 70-80 сюрс манет тыр усе, техническое, дизайнэ мынӥсьёслы араз кисыысьтызы поттоно луоз 130-140 сюрс манет, биологиен-химиен герӟаськем тодон-валан сылэ 80-90 сюрс манет. Гуртын улӥсьёс кӧня литр йӧл кысконо, кӧня пороз но парсь вандоно луозы нылпиоссэс дышетон понна! Уго арысь аре факультетъёс огазеясько, ичиёмо бюджет интыос, туэ дунтэк дышетскыны уг луы ни экономика (УдГУ-ын сяна) но менеджмент специальностьын. Соин ик анай-атайёс нылпизэс дышетон понна вань луонлыкъёсты кырмо.Пичи Пурга ёросысь Аксакшур школаын 11-тӥ классэз йылпумъяз одӥг адями - Марина Чекалева, эшъёсыз я 9-тӥ, я 10-тӥ класс бере кошкизы. ЕГЭ-зэ умой сётон понна нылаш юри городэ химиен репетитор доры ветлылӥз. Юнме вылымтэ, мукетъёсыз сярысь, та предметэн тужгес вылӥ балл басьтӥз. 3 предметэн - химиен, биологиен но ӟуч кылын - огъя люкаськиз 218 балл.-  Баллъёсмы ӧй тырмысалзы ке, мынысалмы среднеспециальное. Уксёен дышетскыны тодамы ик ӧвӧл, - вера Мариналэн анаез Ольга Чекалева. - Заявление сётӥм Удмурт кун университетэ, Ижысь медицинской, гурт удысъя, Пермьысь фармацевтической кун академиосы. Марысь мар ке шуыса, Пичи Пурга больницаен огкыл тупатыса, Дышетонъя но наукая министерствоысь басьтӥм медакадемие направление.Тодмо ини: бюджет интые пырыны Мариналэн баллъёсыз тырмо. Соин валче нылаш доры вуэ кыкетӥ сюлмаськон: кудаз вузэ вамыштоно? Сояз но, таяз но потэ кадь. Вузъёс но уг изё, доразы дышетскисьёсты кыскон понна олокыӵе но амалъёсты куто. Ижысь гурт удысъя академия туэ выль специальностьёс кылдытӥз - кинолог, зоопаркын ужась, спортивной валъёсты вордон. Удмурт кун университет бюджет интыоссэ будэтӥз. Кылем арын бюджет инты висъяз 2  сюрс 292 адямилы, туэ - 2 сюрс 737-езлы.Ӧжыт балл люкам адямиос вамышто частной вузъёсы, уго отын конкурсэз ичи. Эгра ёросысь Комсомолец гуртысь Рита Корепанова 4 ар талэсь азьло куриськонъёс сётӥз пӧртэм вузъёсы. Соос пӧлын вал частной - Ижысь Камской гуманитарной университет.- Мон баллъёсыя вань быръем вузъёсы ортчисько вал. Но Камскойысьтыз азьлогес жингыртӥзы но гочатӥзы. Документъёсме отчы нуи, - вера Рита. - Кин тодэ вал, Камской институтын эскеронъёс ортчозы но солэсь лицензизэ талалозы шуыса. Мынам анай-атайёсы - гуртысь огшоры адямиос. Аслам но визьмы вакчи вал.Рита туэ берпуметӥ арзэ дышетске вал ни, но Камской институтэз йылпумъяса ӧз вутты, вуз ворсаськиз. Студентъёс кин кытчы дышетскыны выжизы.- Мон УдГУ-э мувӧйя но чагыр эстӥськонъя институтэ вамыштӥ, - азьланьтэ Рита. -  Но мукет институтэ выжон кема кыстӥськиз. Инвожо толэзь, тани дипломме сётоно ни, нош мынам руководителе ик ӧвӧл на. Камскойысь дышетӥсьёс, югдурез тодыса, куд-огез диплом гожъясьёссылы юрттӥськизы, куд-огез студентъёссэс аналтӥзы.Ватскем изъёсРоссиысь Дышетонъя но наукая министерство дышетон удысэз 2016-тӥ-2020-тӥ аръёсы азинтонъя постановление юнматӥз. Соя 2020-тӥ арозь Россиын кылдыны кулэ 25 пала валтӥсь вузъёс. Соин сэрен ворсасько частной вузъёс я векчиосыз бадӟымъёсыз борды итӥсько. Зэмзэ ке, та программалы дасяськон кунамы кемалась мытэмын вал ини. Кылсярысь, 2006-тӥ арысен Россиын кылдӥзы 10 федерал вузъёс. «Бакча бермес» ик учкид ке, 2011-тӥ арын кылдӥз Казаньысь федерал университет. Одӥг «липет» улэ пыризы Казаньысь дышетӥсьёсты дасянъя бигер кун университет,  Казаньысь финансово-экономической кун институт но Елабугаысь дышетӥсьёсты дасянъя кун университет.  Аналитикъёслэн верамзыя, университетъёс озьы юнмало гинэ. Нырысь ик, выль кылдэм дышетсконнилэн данэз ӝутӥське. Уго тросгес луо дышетскисьёсыз, дышетӥсьёсыз, дышетонлэн ӟечлыкез будэ.  Озьы улосвылъёсысь институтъёс быгато вожвылъяськыны Россиысь нимо-дано университетъёсын, кылсярысь, Москваысь но Санкт- Петербургысь, нош тужгес кужмоосыз - дуннеысь азьмынӥсь дышетсконниосын. Та программалы луыса 2020-тӥ арозь Россиысь одӥгез ке но университет дуннеысь 5 устоосыз пӧлы пырыны кулэ. Со сяна, быгатӥсь егитъёс уз кошке ни палэнэ, кылёзы дышетскыны доразы ик. Опорной вуз улосвыллэн научной центрез луоз, шаерлэсь данзэ ӝутоз.Валтӥсь вузлэсь нимзэ сётон понна Россиысь Дышетонъя но наукая министерство кылем арын конкурс ялӥз. Отчы пыриськизы Россиысь 18-лэсь ятыр университетъёс. Вань куронъёслы тупазы 11-ез гинэ: Ростов-на-Донуысь, Воронежысь, Волгоградысь технической кун университетъёс, Уфаысь мувӧйя технической университет но мукетъёсыз. Пусйыны кулэ, 2-ез гинэ соос пӧлысь гуманитарной луо. Мар кароно валтӥсь вуз луон понна? Дышетскисьёслэн лыдзы 10 сюрслэсь ятыр луыны кулэ, университет араз 2 миллиард манетлэсь ятыр коньдон поттыны кулэ, дышетсконэз 20 огъя ӧръёсъя нуоно, наукаен выроно но мукет. Шаерысьтымы вузъёс  огез но та куронъёслы уг тупало.- Конкурслэн куронъёсыз валантэмесь вал на, соин ик ми солэн нырысетӥ этапаз ӧм пыриське, - вера Удмурт кун университетлэн ректорез Галина Мерзлякова. - Чаклано ке, конкурсэ пыриськон азьын улосвылъёсысь тросэз вузъёс огазеяськизы, уго соос нимаз лябесь луо. Нош милям шаерамы вузъёс - ваньмыз сямен кужмоесь. Соин ик огазеяськонлэсь пайдазэ мон уг адӟиськы.Зэм но, берло дыре шаерысьтымы вузъёсты огазеян сярысь ӟырдыт вераськонъёс мыно. ИЖГТУ-эз УдГУ-эн огазеяно, УдГУ-эз-а ИЖГТУ-эн, Глазовысь пединститутэз кыӵе вуз борды итоно? Кызьы иворто Удмуртиысь Дышетонъя но наукая министерствоын, та пумысен университетъёс куспазы асьсэос кенешыны, огъя кылэ вуыны кулэ. Ижысь медакадемия но гурт удысъя академия та вожвылъяськонэ уг пырисько, малы ке шуоно соос Дышетонъя но наукая министерство борды юнматэмын ӧвӧл.- Валамон, котькудӥзлэн вузлэн валтӥсь луэмез потэ, - вера Дышетонъя но наукая министерствоысь консультант Светлана Саламатова. - Уг яра шуыны: таиз вуз умойгес, нош соиз уродгес. Валтӥсь вуз кылдытыса, шаермы азинскоз гинэ. Нимаз вузъёс опорной вуз луон вылысь конкурс пыр потыны ӧз быгатэ ке, югдурез кияз басьтыны кулэ Правительство. Кудзэ соос пӧлысь валтӥсь кароно? Та юанэз сэрттон-пертчон понна чаклано элькунмылэсь кыӵе ӧрын азинскемзэ. Валаськоды, Удмуртия - со, нырысь ик, оборона понна ужась шаер.Валтӥсь вузъёс пӧлы пырон понна 2020-тӥ арозь дыр вань на. УдГУ но, ИжГТУ но солы, шӧдске, зол дасясько. Удмурт кун университет бюджет интыоссэ йылтэ ке, Ижысь М. Калашников нимо технической кун университет наукаез азинтыны турттэ. «Вуоноысь инженеръёс» форумын ИжГТУ-лэн ректорез Борис Якимович тодматӥз Иж котырын наукаен выронъя кампус кылдытон сярысь проектэнызы. Сое пуктон понна кулэ 16 миллиард манет.- Туала кампусъёсты городлэсь кыдёке интыяно. Инкуазь студентъёслы выль  ужан технологиосты кылдытыны, наукаен вырыны юрттозы гинэ, - вера Борис Якимович. - Кылдытэм кампусын интыяськозы исследовательской, лабораторной корпусъёс. Татын ик улозы 5 сюрс пала студентъёс но 500 пала дышетӥсьёс.Ортчись воштӥськонъ-ёслэсь емышсэс ми адӟыны быгатом, аръёс ортчыса гинэ. Нош али вузъёс, дышетскисьёсты кыскем сяна, малпасько на азьлань сюрессы сярысь. Вуттозы-а соос  2020-тӥ арозь Россиысь Дышетонъя но наукая министерствоен пуктэм куронъёсты быдэстыны?Мария Векшина Туспуктӥз А. Горбунов Теги: ужпум  